'n Vars begin - www.bybelkennis.co.za
by Coen Slabber · Published 03/02/2015 · Updated 01/01/2015
The tyrant dies and his rule is over, the martyr dies and his rule begins – Soren Kierkegaard
Almal kan dink aan 'n paar dinge wat hy voel hy beter kon gedoen het in die verlede en aan dinge waaraan hy aandag gaan gee in die toekoms. Een van hierdie dinge is ons verhouding met die Here.
Maar een ding doen ek: ek maak my los van wat agter is en strek my uit na wat voor is (Filippense 3:13).
Maak nie saak of jou verlede goed of sleg was nie, God het iets nuut beplan vir jou in die jare wat voorlê:
Maar moenie net aan die vroeëre dinge dink en by die verlede stilstaan nie. Kyk, Ek gaan iets nuuts doen, dit staan op die punt om te gebeur, julle kan dit al sien kom; Ek maak in die woestyn 'n pad, Ek laat in die droë wêreld riviere ontspring (Jesaja 43:18 – 19).
Hoe kan ons hierdie vars begin maak?
Vergewe jou mislukkings
So ver as die ooste van die weste is, so ver verwyder Hy ons oortredings van ons af (Psalm 103:12).
Hoekom klou ons so vas aan dit wat ons verkeerd gedoen het of waar ons misluk het as die Bybel herhaaldelik sê dat ons sondes vergewe is en nie teen ons gehou sal word nie? Ons sal nooit vorentoe kan beweeg so lank as wat ons terugkyk nie. Natuurlik gaan ons foute maak, maar God is gereed om ons te herstel. As ons sondig, moet ons ons mislukkings teenoor God erken, sy vergifnis aanvaar en onsself vergewe en in geloof vorentoe beweeg.
Herfokus jou denke
Alle gedrag begin by ons denke. As ons wil hê dat ons gedrag moet verander, moet ons by ons gedagtes begin. Die Bybel praat van 'n vernuwing van ons denke (Romeine 12:2). Ons moet ons gedagtes met sy waarheid versadig as ons werklik verandering wil sien.
Vestig die regte doelwit
Ek het my voorgeneem om met julle oor niks anders te praat nie as oor Jesus Christus, en wel oor Hom as die gekruisigde (1 Korintiërs 2:2).
Ons begin elke jaar met goeie bedoelings, maar na 'n tydjie koel ons af. Hoekom? Ons begin fokus op die "wat" en nie die "hoekom" nie. As ons sê dat ons meer tyd aan Bybellees wil spandeer, word dit ons fokus en ons word gou moeg. Ons fokus moet wees om God beter te leer ken. Nou word Bybellees 'n instrument om ons verhouding met Hom te verdiep.
Gryp elke geleentheid aan
Wees baie versigtig hoe julle lewe: nie soos onverstandige mense nie, maar soos verstandiges. Maak die beste gebruik van elke geleentheid, want ons lewe in 'n goddelose tyd. Moet daarom nie onverstandig optree nie, maar probeer te wete kom wat die Here wil dat julle moet doen (Efesiërs 5:15 – 17).
Die lewe is vol afleidings. Dit is baie maklik om dinge uit te stel. Die probleem is dat as van daardie geleenthede wat ons uitstel verby is hulle net nie weer sal kom nie. Wees bewus van die geleenthede wat God stuur en loop saam met Hom.
Nie met mag en krag sal jy slaag nie, maar deur my Gees, sê die Here die Almagtige (Sagaria 4:6).
Ons probeer so dikwels ons lewens in ons eie krag verander. Ons kan sekerlik 'n paar klein uitwendige veranderinge maak, maar langtermyn veranderinge wat geestelik van waarde is, groei net as dit gebou word op die fondament van liefde en toewyding aan die Here. Ware verandering is die werk van die Heilige Gees; die beginpunt is 'n hart wat verander het.
Rig julle gedagtes op die dinge wat daarbo is, nie op die dinge wat op die aarde is nie (Kolossense 3:2).